text: [{"text_idx": "#000004", "text": "Flaamiingoon gareedhaan jiraata. Gareen tokko miseensota haga 200 of keessaa qaba. Baay\u2019inaanis qurxummii laggeen suuta yaa\u2019an keessa jiraatan soorata. Dabalataan immoo baala, margaa fi Saaphaphuu bishaan keessatti biqilan soorata. Ajaa\u2019ibni guddaan uumama kanaa halluu baallii isaati. Flaamingoon gariin halluu gama burtukaanaa dhihaatu qaba, gariin ammoo gurraachas, adiis, cuquliisas ta\u2019uu danda\u2019a. Kanaafuu Flaamingoon bifa garagaraa qaba jechuudha. Bifni kun sanyiin kan darbu hin sehinaa. Halluun baallii isaanii kun soorata sooratan irratti hundaa\u2019a. Keessattuu gosaa fi halluu saaphaphuu sooratuu irratti bu\u2019uraawa."}, {"text_idx": "#000005", "text": "Ajaa\u2019iba uumama kanaa kan biraatis heddu. Yeroo heddu Flaamiingoon miila tokko qofaan yoo dhaabbatu mul\u2019ata. Maaliif miila tokkoon dhaabbata osoo miila 2 qabu jettanii gaafatuun hin oolu.Dubbiin dubbii ajaa\u2019ibaati. Filaamiingoo miila tokkoon dhaabbatu yoo argitan, hirribarra jiraachuu isaa beekaa. Kun ajaa\u2019ibuma hin jettaniiree? Ilmi namaa miila isaa lama irra madaala (balance ) ofii eegee rafuu mitii yeroo hedduu dhaabatuunuu itti ulfaata. Flaamiingoon garuu miila takkarra, sanuu qaama isaa guddaa san madaala isaa eegee dhaabbatee rafa. Kana qofa hin sehinaa, ammas ajaa\u2019iba biraattu jira. Yeroo Flaamingoon miila takkaan dhaabbatee rafu kana, miilli isaa kan lammataa rarra\u2019aa akka jiru beekamaa dha. Yeroo kanatti qaama Flaamiingoo walakkaa qofatu rafa. Walakkaan ykn gamni miila rarrafamee garuu rafaa hin jiru. Hanga dadhabutti akkasumatti dhaabbata. Akkuma ilmi namaa dadhabee cinaacha jijjiirratu, Flaamingoonis wayta miilli tokko jalatti dadhabe, gama miila lammataatti jijjiiree gama saniin rafa. Yeroo kanatti gamni duraan dammaqaa ture rafeeti, gamni rafaa ture sun ammoo dammaqa. Ajaa\u2019ibni uumaa keenyaa gariin amanuufuu ni ulfaata. Wanti gariin haala sammuun keenna yaaduun addatti uumaman. Gariin immoo faallaa nuti yaannutti uumaman. Sammuun keenna haga isaaf kenname qofa yaaduu danda\u2019a. Wanti kun ajaa\u2019iba isiniitti tahee amanuus dadhabdan, qorannoo saayinsii qabatamaan mirkanaaweedha. Gaaruu nuti muslimoonni ALHAMDULILLAAH, hanguma fedhellee nu ajaa\u2019ibee amanuufis nu dhibu, waan nu amansiisu guddaa tokko qabna. Mootiin Aalamaa abbaan waahundaa Rabbiin keenna, waan fedhe akka fedhetti uumuu danda\u2019a. Uumaa isaa kan amanuuf nama dhibdus yoo arginu, SUBHAAN ALLAH jennee dandeeytii Rabbii keennaa daran hubanna."}, {"text_idx": "#000008", "text": "Flaamiingoon Morma dheeraafi Qoffee afaanii guddaa qaba. Qoffeen isaa kun akka simbirroota hedduu qajeelaa osoo hin taane golboo dha. Qoffee dheeraa kanatti fayyadamuun lafa bishaanii keessaa nyaataafi dhoqqee (balfa) garagaraa adda fooya. Qoffeen Flaamiingoo kun rifeensa xixiqqoo kan laameelaay jedhamu ofirraa qaba. Rifeensi kunis akkanumaan akka tasaa kan margee miti. Bishaan qulqulleessee dhimbiibuuf tajaajila. Arrabni isaatis kan ajaa\u2019ibaati. Arraba jabaataa kan qabu yoo ta\u2019u, soorata gara Afaanii seene keessaa bishaan cuunfee baasuudhaaf tajaajila."}, {"text_idx": "#000009", "text": "Ammas ajaa\u2019iba allaattii kanaa irraa ka biroo isiniif himna. Allaattiin kun qulqullummaaf iddoo guddaa kenna. Guyyaa tokko keessatti haga sa\u2019aa 7 baallii isaa qulqulleessuu irratti dabarsa. Qoffee isaatiin hargufee balfa baallii isaa keessa seene hunda qulqulleessa oola."}, {"text_idx": "#000010", "text": "Flaamiingoon dhaltuun waggatti yeroo tokko qofa killee buusti. Flaamiingoon dhaltuun eega waggaa 3 caaltee booda hormaataaf qophii taati. Killeen isiin buustus takka qofa. Hanqaaquu kana goojjoo dhoqqee, dhakaa fi baallii irraa ijaarame keessatti buusti. Ammas waan ajaa\u2019ibaa allaattii kanaa kan biroo, Filaamiingoon dhaltuun eega hanqaaquu buuftee booda kophaa isii wajji hin rakkattu. Akka lukkuu ykn handaaqqoodhaa, nyaataa dhugaatii agabdee killee isii irra ciisaa hin ooltu. Abbaan warraa isii filamingoon kormaan hojii kana irratti isii gargaara. Isa wajjiin wal gargaaraa taraadhaan hammatu. Wayta inni soorata barbaadatuu bahu isitu hammata. Wayta isiin baatu immoo isatu hammata. Haala kanaan Hanqaaquu takkattii tana jaarsaa fi jaartiin wal tahuudhaan hammatu. Lamaaniin walgargaaraa ji\u2019a tokkoof erga hammatanii booda cabsanii ilmoo keessaa baasu. Ilmoo haarawa tanas waliin kunuunsaa guddisu. Uumaan Rabbii keennaa ajaa\u2019ibuma."}, {"text_idx": "#000011", "text": "Flaamiingoon baay\u2019inaan jireenya tasgabbaawaa jiraatu. Nagahaan jiraachuudhaaf eddoon isaan jiraatan murteessaa dha. Isaan diina heddu hin qaban. Eddo namni, jeedalaa fi naachi jiru irraa fagaatanii yoo jiraatan balaa irraa bilisa ta\u2019anii turuu danda\u2019u. Isaan kunniin sadan garuu diina hamaa Flaamiingooti."}]